**ÅRSBERETNING HAMNA BYDELSRÅD 2018**

**MØTEVIRKSOMHET:**

Bydelsrådet består av representanter valgt av årsmøtet, samt oppnevnte representanter fra FAU på hhv Solneset og Hamna skoler. Hamna IL er også representert i bydelsrådet. Hamna bydelsråd har i perioden hatt møter hver annen måned, samt noe hyppigere i forbindelse med arrangementer.

**AKTIVITETER:**

De fleste tradisjonelle aktiviteter for bydelen ble videreført i 2018, og akedag og byttedag ble videreført for andre året på rad. Vi ser at det er vanskelig å nå frem med informasjon om aktivitetene tross bruk av internett og facebook, og intensiverer dette arbeidet. Det er generelt utfordrende å få nok frivillige til å ta i et tak ettersom det er generell stort frivillighetsarbeid på andre områder i bydelen. Men det meste blir uansett gjennomført med personer som gjentagende stiller opp og personer som rydder plass i siste liten. Bydelsrådet vil rette en stor takk til alle som med stort og smått har stilt opp for bydelen.

Hamnadagan er bydelsrådets store aktivitet for året, og ble også gjennomført i 2018 med stor deltakelse og sedvanlig godt vær. Vi ser at det er stor konkurranse om aktiviteter i helgene, og forsøker særlig å finne aktiviteter som kan fenge ungdommen. Skumparty for ungdomstrinnet ble tatt ut av programmet i 2018, og tas ut av programmet permanent. Skumparty for barnetrinnet er fortsatt populært, og videreføres.

Arrangementene oppleves som etterspurte og ønskede i bydelen, og bidrar til inkludering av stadig nye Hamnaboere. De fleste er å regne som tradisjoner i Hamna. Vi bør derfor bestrebe oss på å opprettholde aktivitetsnivået.

**Bydelsutvikling**

Bydelsrådet har i 2018 gitt innspill til høringer og planprosesser som berører bydelen. Vi er en bydel i vekst, og kan stadig ønske nye Hamnaboere velkommen. Bydelsrådet har i den forbindelse særlig vært opptatt av at utviklingen og planprosessene tar høyde for myke trafikanter, og har vært kritiske til at utbygging skjer uten at skoleveg, gangfelt og busstopp er skikkelig etablert. Dette fokuset må fortsette også fremover. Videre er bydelsrådet opptatt av at de offentlige tilbudene i bydelen utvikles, det gjelder både friområder, parkområder, skoler og andre bydelsfunksjoner. Kommunen holder på med en kartlegging av bydelsrom, og her bidrar bydelsrådet med innspill. Det er bydelrådets syn at eksisterende kommunale tomter bør beholdes til bygg og områder med felles bruk, og ikke til nytt boligareal.

I løpet av 2018 er stien til naustet i fjæra blitt kloppet og veien fra nord utbedret, og det gir bedre tilgjengelighet for alle. Vi gratulerer Solneset skole med flott tilbygg som erstatning for brakka, som skal rives i 2019 etter å ha stått midlertidig i over 15 år.

**ØKONOMI:**

Hamna Bydelsråd har en nøktern, men oversiktlig økonomi. Bydelsrådet har alltid hatt en utpreget lavprisfilosofi på våre aktiviteter. I praksis er alle våre arrangement gratis, og har prioritert å bruke mest mulig av den offentlige støtten på sponsing av aktiviteter for beboerne i Hamna. Dette sikrer at vi ikke utestenger noen pga økonomi, og vi ønsker å fortsette denne prioriteringen. I tillegg ønsker vi å invitere flere av bydelens aktive bedrifter til å bidra økonomisk til de arrangementer som bydelsrådet arrangerer. I 2018 ble det siste av to nye telt til Hamnadagan anskaffet, som gjør at skumparty arrangeres i de eldre teltene. Det gjør også at vi har kunnet låne de eldre teltene ut til diverse aktiviteter i bydelen.

Bydelsrådet takker alle som har bidratt til og deltatt på bydelens ulike aktiviteter i 2018.

På vegne av bydelsrådet

Bjørn Laksforsmo

Leder